กรมศุลกากรลั่นรีดภาษีตามเป้า1.2แสนล้าน
กุลิศ สั่งรีดภาษีกรมศุลกากรให้ได้เป้า พร้อมรับลูกนโยบาย หนุนคลัสเตอร์เขตเศรษฐกิจพิเศษ
2 ต.ค. 2558

กุลิศ สั่งรีดภาษีกรมศุลกากรให้ได้เป้า พร้อมรับลูกนโยบาย หนุนคลัสเตอร์เขตเศรษฐกิจพิเศษ
นายกุลิศ สมบัติศิริ อธิบดีกรมศุลกากร กล่าวหลังมอบนโยบายในโอกาสเข้ารับตำแหน่งวันแรก ว่า ได้มอบหมายให้กรมเร่งรัดการจัดเก็บภาษีในปีงบประมาณ 2559 ที่ 1.2 แสนล้านบาท ให้เป็นไปตามเป้าหมาย โดยให้เร่งตัดตั้งแต่ต้นปีงบประมาณทันที หลังจากที่ปีงบประมาณ 2558 จัดเก็บรายได้ได้ต่ำกว่าเป้า 7,000 ล้านบาท จากที่ตั้งไว้ที่ 1.16 แสนล้านบาท เนื่องจากเศรษฐกิจชะลอตัว และผลจากการยกเว้นจัดเก็บอากรสินค้า 1,500 รายการ ส่งผลให้ภาษีหายไป 4,500 ล้านบาท และช่วงอีก 3 เดือนก่อนสิ้นปีนี้ เงินภาษีจะหายไปอีกกว่า 1,500 ล้านบาท
นอกจากนี้ ยังสั่งการให้สนับสนุนนโยบายภาครัฐผลักดันเขตเศรษฐกิจพิเศษ และสนับสนุนกลุ่มสินค้าอุตสาหกรรมส่งออกในรูปแบบคลัสเตอร์ โดยให้เจ้าหน้าที่ไปพิจารณาขั้นตอน ระเบียบ เอกสาร ให้ผู้ประกอบการผ่านขั้นตอนศุลกากรให้รวดเร็วขึ้น โดยเฉพาะพิกัดภาษีต่างๆ ต้องให้มีความคล่องตัว เป็นมาตรฐานที่ทุกด่านศุลกากรใช้เป็นฐานข้อมูลเดียวกันได้
นายกุลิศ กล่าวว่า ได้สั่งการดำเนินงานรองรับนโยบาย รมว.คลัง จัดทำโรดแมปเชื่อมโยงข้อมูลอิเล็กทรอนิกส์ (ซิงเกิ้ล วินโดว์) ให้เกิดขึ้นได้เร็วที่สุด หลังจากที่ดำเนินงานมาตั้งแต่ปี 2538 เพื่อนำไปเชื่อมกับระบบการชำระเงินอิเล็กทรอนิกส์ ซึ่งจะต้องหารือร่วมกับภาคเอกชนคาดว่าทั้งหมดนี้จะเห็นนโยบายได้ชัดภายใน 6 เดือน